Rozhodnutie Komisie
zo 17. novembra 1999,
ktorým sa zrušuje rozhodnutie 98/407/ES o určitých ochranných opatreniach, pokiaľ ide o dvojchlopňové lastúrniky a produkty rybolovu s pôvodom v Turecku alebo dovážané z Turecka, a ktorým sa menia a dopĺňajú rozhodnutia 94/777/ES a 94/778/ES
(oznámené pod číslom dokumentu C(1999) 3761)
(Text s významom pre EHP)
(1999/767/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 97/78/ES z 18. decembra 1997, ktorou sa ustanovujú zásady veterinárnych kontrol výrobkov, ktoré vstupujú do spoločenstva z tretích krajín [1], najmä na jej článok 22 ods. 6,
keďže:
(1) Na základe výsledkov veterinárnej inšpekčnej návštevy v Turecku prijala Komisia rozhodnutie 98/407/ES o určitých ochranných opatreniach, pokiaľ ide o dvojchlopňové lastúrniky a produkty rybolovu s pôvodom v Turecku alebo dovážané z Turecka [2].
(2) Na základe ochranných opatrení a zdravotných záruk poskytnutých tureckými úradmi prijala Komisia rozhodnutie 1999/2/ES [3], ktorým sa upravuje rozhodnutie 98/407/ES s cieľom povoliť obnovenie dovozu produktov rybolovu z Turecka.
(3) Výsledky novej inšpekčnej návštevy a zdravotné záruky poskytnuté tureckými úradmi sú dostatočné na to, aby sa povolilo obnovenie dovozu dvojchlopňových lastúrnikov, ostnokožcov, plášťovcov a morských ulitníkov, v každej forme, s pôvodom v Turecku alebo dovážaných z Turecka.
(4) Na základe výsledkov inšpekčnej návštevy je potrebné upraviť zoznam produkčných oblastí a expedičných stredísk určených v prílohe B a prílohe C k rozhodnutiu Komisie 94/777/ES [4], naposledy zmenenému a doplnenému rozhodnutím 96/31/ES [5]. Je tiež potrebné upraviť zoznam zariadení určených v prílohe B k rozhodnutiu Komisie 94/778/ES [6], naposledy zmenenému a doplnenému rozhodnutím 96/31/ES.
(5) Opatrenia stanovené v tomto rozhodnutí sú v súlade so stanoviskom Stáleho veterinárneho výboru,
ROZHODLA TAKTO:
Článok 1
Rozhodnutie 98/407/ES sa zrušuje.
Článok 2
Príloha B k rozhodnutiu 94/777/ES sa nahrádza prílohou A k tomuto rozhodnutiu.
Článok 3
Príloha C k rozhodnutiu 94/777/ES sa nahrádza prílohou B k tomuto rozhodnutiu.
Článok 4
Príloha B k rozhodnutiu 94/778/ES sa nahrádza prílohou C k tomuto rozhodnutiu.
Článok 5
Toto rozhodnutie je adresované členským štátom.
V Bruseli 17. novembra 1999